題周氏棣華堂
作者：李處權
朝代：宋

paragraphs: 管蔡既失道，周公遂相殘。
召公乃賦詩，棠棣良可觀。
聖賢尚如此，末世詎得安。
斗粟與尺布，至今興永歎。
汝南賢伯仲，鄉評藹芝蘭。
冰清而玉潔，友于甚相懽。
鴻雁識先後，鶺鴒知急難。
同衣且共爨，怡怡生理寛。
壎箎翕和樂，學海闚波瀾。
好爵豈終靳，未用詠考槃。
他年表門閭，紫荆出簷端。